Pyhä Kasimir

Pyhä Kasimir (puol. "Świȩty Kazimierz," liett. "Šventasis Kazimieras;" 3. lokakuuta 1458 Wawelin linna, Krakova, Puolan kuningaskunta – 4. maaliskuuta 1484 Grodno, Liettuan suuriruhtinaskunta) oli puolalainen prinssi, Liettuan suuriruhtinas vuodesta 1471. 
Elämä.
Kasimir syntyi Krakovassa Wawelin kuninkaanlinnassa kuningas Kasimir Jagiellon ja kuningatar Elisabet Itävaltalaisen kolmantena poikana. Jo 13-vuotiaana hänen isänsä lähetti hänet sotajoukon kärjessä vaatimaan itselleen Unkarin kruunua. (Tuolloinen Unkarin kuningas Matias Corvinus nousi valtaan kuningashuoneen ulkopuolelta, Kasimir taas oli molempien vanhempiensa puolelta kuningassukua ja hänen äitinsä oli Unkarin kuninkaan ja Unkarin kruununperijättären tytär.) Ilmeni kuitenkin, että niitä Matiakseen tyytymättömiä, jotka olivat kutsuneet Kasimirin maahan, oli vain pieni vähemmistö Unkarin ylimystöstä, ja Kasimirin sotilaat alkoivat karkailla. Lisäksi Kasimir sai tietää paavi Sixtus IV:n pyytäneen hänen isäänsä luopumaan Unkarin-hankkeestaan. Niinpä Kasimir kääntyi takaisin ja palasi kotiinsa, missä hänen isänsä rankaisi häntä karkottamalla hänet Krakovasta kolmeksi kuukaudeksi Dobczycen linnaan.
21-vuotiaana Kasimir sai kuitenkin hoitaakseen Puolan hallinnon isänsä ollessa ulkomailla, ja hän toimi kuninkaan sijaisena vuoteen 1483 saakka. Hurskaana, vaatimattomana ja oikeudenmukaisena köyhien auttajana hän oli kansan suosiossa.
Kasimirin syvää uskonnollisuutta leimasi erityisesti Neitsyt Marian kunnioitus. Latinankielistä Maria-hymniä "Omni die dic Mariae," jota hän usein toisti, on joskus uskottu hänen kirjoittamakseen ja kutsuttu ”pyhän Kasimirin hymniksi”, vaikka se todellisuudessa onkin satoja vuosia varhaisempaa perua. Kasimir vietti askeettista elämää, rukoili ja mietiskeli paljon. Hänen kerrotaan nukkuneen paljaalla lattialla, käyttäneen vaatteidensa alla jouhipaitaa ja ”rakkaudesta Jumalan äitiä kohtaan” vannoneen ikuista siveyttä ja selibaattia. Tästä syystä hän myös torjui hänelle ehdotetut lukuisat naimakaupat, esimerkiksi keisari Fredrik III:n tyttären kanssa. 
Askeettisen elämän ja keuhkotaudin riuduttamana Kasimir kuoli matkalla Hrodnassa vain 26 vuoden iässä.
Jälkimaine ja kultti.
Kasimir haudattiin hänen kunniakseen Vilnaan rakennettuun Kasimirinkirkkoon. Kun venäläiset vuonna 1832 muuttivat sen ortodoksiseksi katedraaliksi, Kasimirin jäännökset siirrettiin Vilnan Pyhän Stanislauksen kirkkoon.
Pian Kasimirin kuoleman jälkeen hänen haudallaan kerrottiin tapahtuneen ihmeitä, ja vuonna 1522 paavi Hadrianus VI (toisen lähteen mukaan vuonna 1602 paavi Klemens VIII) kanonisoi hänet. Kasimirin muistopäivää vietetään hänen kuolinpäivänään 4. maaliskuuta.
Kasimir eli neljän paavin hallintokauden aikana: Callistus III (1455–1458), Pius II (1458–1464), Paavali II (1464–1471) ja Sixtus IV (1471–1784). Hän on poikamiesten, prinssien, kuninkaiden, naimattomien maallikoiden, Liettuan, Puolan ja Hrodnan hiippakunnan suojeluspyhimys sekä suojeluspyhimys ruttoa vastaan, ja hänen tunnuksiaan ovat kruunu ja lilja. 
Kasimirin mukaan on nimetty asteroidi Casimir (635483).
Pyhää Kasimiria on muistettu roomalaiskatolisessa messussa seuraavanlaisella latinankielisellä kollehtarukouksella: